CELEX: 32019D0708
Language: hu
Date: 2019-02-15 00:00:00
Title: A Bizottság (EU) 2019/708 felhatalmazáson alapuló határozata (2019. február 15.) a 2003/87/EK európai parlamenti és tanácsi irányelvnek a kibocsátásáthelyezés kockázatának kitett ágazatok és alágazatok 2021–2030-as időszakra történő meghatározása tekintetében történő kiegészítéséről (EGT-vonatkozású szöveg.)

8.5.2019   
               
               
                  HU
               
               
                  Az Európai Unió Hivatalos Lapja
               
               
                  L 120/20
               
            
         A BIZOTTSÁG (EU) 2019/708 FELHATALMAZÁSON ALAPULÓ HATÁROZATA
         (2019. február 15.)
         a 2003/87/EK európai parlamenti és tanácsi irányelvnek a kibocsátásáthelyezés kockázatának kitett ágazatok és alágazatok 2021–2030-as időszakra történő meghatározása tekintetében történő kiegészítéséről
         (EGT-vonatkozású szöveg)
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel az üvegházhatást okozó gázok kibocsátási egységei közösségi kereskedelmi rendszerének létrehozásáról és a 96/61/EK tanácsi irányelv módosításáról szóló, 2003. október 13-i 2003/87/EK európai parlamenti és tanácsi irányelvre (1) és különösen annak 10b. cikke (5) bekezdésére,
         mivel:
         
                     (1)
                  
                  
                     A 2003/87/EK irányelv előírja, hogy az üvegházhatást okozó gázok kibocsátási egységeinek árverés útján történő értékesítése az üvegházhatást okozó gázok kibocsátási egységei Unión belüli kereskedelmi rendszerének (EU ETS) alapelve.
                  
               
                     (2)
                  
                  
                     Az Európai Tanács 2014 októberében úgy ítélte meg, hogy indokolt fenntartani a térítésmentes kiosztást, és a jelenlegi intézkedéseknek 2020 után is érvényben kell maradniuk, hogy megelőzzék a kibocsátásáthelyezésnek az éghajlatváltozási politika folytán kialakuló kockázatát, mindaddig, amíg más jelentős gazdaságok nem tesznek hasonló erőfeszítéseket. Annak érdekében, hogy az uniós kibocsátáscsökkentés környezetvédelmi előnyeit meg lehessen őrizni – amíg harmadik országok intézkedései nem nyújtanak hasonló ösztönzést az iparnak a kibocsátások csökkentéshez –, a kibocsátásáthelyezés kockázatának kitett ágazatokban és alágazatokban fenn kell tartani az átmeneti ingyenes kiosztást.
                  
               
                     (3)
                  
                  
                     Az EU ETS működése során szerzett tapasztalatok megerősítették, hogy az egyes ágazatok és alágazatok eltérő mértékben vannak kitéve a kibocsátásáthelyezés kockázatának, valamint azt, hogy az ingyenes kiosztás megakadályozza a kibocsátásáthelyezést. Míg egyes ágazatokban és alágazatokban magasabbnak tekinthető a kibocsátásáthelyezés kockázata, más ágazatok a piaci részesedésük csökkenése nélkül a kibocsátási költségek egy jelentős részét be tudják építeni a termékek áraiba kibocsátásaik fedezése céljából, és csak a költségek fennmaradó része hárul rájuk, ennek következtében esetükben a kibocsátásáthelyezés kockázata alacsony. A kibocsátásáthelyezés kockázata elleni küzdelem érdekében a 2003/87/EK irányelv 10b. cikkének (5) bekezdése előírja, hogy a Bizottságnak meg kell határoznia a kibocsátásáthelyezés kockázatának kitett ágazatok és alágazatok listáját. Az említett ágazatok és alágazatok számára ingyenes kibocsátási egységeket kell biztosítani a 2003/87/EK irányelv 10a. cikke szerint meghatározott mennyiség 100 %-ának mértékéig.
                  
               
                     (4)
                  
                  
                     A 2014/746/EU határozattal (2) a Bizottság meghatározta a 2015–2019 közötti időszakra vonatkozó kibocsátásáthelyezési listát. Az (EU) 2018/410 európai parlamenti és tanácsi irányelv (3) a kibocsátásáthelyezési lista érvényességét 2020. december 31-ig meghosszabbította.
                  
               
                     (5)
                  
                  
                     A 2003/87/EK irányelv 10b. cikke meghatározza a három legutóbbi naptári évre vonatkozóan rendelkezésre álló adatokon alapuló értékelésre vonatkozó kritériumokat. Ebben az összefüggésben a Bizottság 2013., 2014. és 2015. évi adatokat használt fel, mivel az értékelés idején a 2016. évi adatok csak bizonyos paraméterek esetében álltak rendelkezésre.
                  
               
                     (6)
                  
                  
                     A 2021–2030-as időszakra vonatkozó kibocsátásáthelyezési lista összeállításához a Bizottság felmérte az uniós gazdasági tevékenységek egységes ágazati osztályozási rendszerének négyjegyű szintjén (NACE-4), az 1893/2006/EK európai parlamenti és tanácsi rendeletnek (4) megfelelően meghatározott ágazatok és alágazatok kibocsátásáthelyezésnek való kitettségének kockázatát. A NACE négy számjegyű szintje biztosítja az ágazatok meghatározásához szükséges optimális adat-hozzáférhetőséget. Az ágazatok jelölése a NACE-osztályozás négy számjegyű szintjén, az alágazatok jelölése pedig az uniós ipari termelésre vonatkozó statisztikához alkalmazott, közvetlenül a NACE-osztályozásból eredő árubesorolás alapján, a Prodcom-nómenklatúra hat, illetve nyolc számjegyű szintjén történik.
                  
               
                     (7)
                  
                  
                     A kibocsátásáthelyezés kockázatának értékelése két lépésben történt. A gazdasági tevékenységek egységes ágazati osztályozási rendszerének négyjegyű szintjén (NACE-4) végzett első szintű mennyiségi értékelés szempontjából egy ágazat akkor tekinthető a kibocsátásáthelyezés kockázatának kitettnek, ha a kibocsátásáthelyezési mutató meghaladja a 2003/87/EK irányelv 10b. cikkének (1) bekezdésében meghatározott 0,2-es küszöbértéket. Korlátozott számú esetben, amelyek egyértelműen eleget tesznek a 2003/87/EK irányelv 10b. cikke (2) és (3) bekezdésében szereplő jogosultsági kritériumoknak, egy „második szintű értékelést” is elvégeztek, méghozzá vagy meghatározott kritériumok szerinti minőségi értékelésként vagy számszerű bontásban végzett mennyiségi értékelésként.
                  
               
                     (8)
                  
                  
                     A 2003/87/EK irányelv 10b. cikkével összhangban a kibocsátásáthelyezési mutatót úgy számították ki, hogy a harmadik országokkal folytatott kereskedelem intenzitását megszorozták az ágazat kibocsátásintenzitásával.
                  
               
                     (9)
                  
                  
                     A 2003/87/EK irányelv 10b. cikkével összhangban a harmadik országokkal folytatott kereskedelem intenzitását a harmadik országokba irányuló kivitel és a harmadik országokból származó behozatal összértékének és az EGT-piac összméretének (az éves forgalom és a harmadik országokból származó teljes behozatal összegének) hányadosaként határozták meg. A Bizottság az Eurostat által előállított COMEXT-adatbázisból kapott adatok alapján értékelte az egyes ágazatok és alágazatok kereskedelmi intenzitását. A Bizottság ezt tekinti a harmadik országokba irányuló kivitel és a harmadik országokból származó behozatal teljes értékére, valamint az Unión belüli teljes éves forgalomra vonatkozó legteljesebb és legmegbízhatóbb adatnak.
                  
               
                     (10)
                  
                  
                     A kibocsátásintenzitást az érintett ágazat közvetlen és közvetett kibocsátásainak összege és a bruttó hozzáadott érték hányadosaként számították ki, amelyet kg CO2-ben kell mérni, elosztva az euróban kifejezett értékkel. A Bizottság úgy véli, hogy az európai uniós ügyleti jegyzőkönyv (EUTL) adatai jelentik a létesítményszintű CO2-kibocsátásokra vonatkozó adatok legpontosabb és legátláthatóbb forrását, ezért az ágazatok közvetlen kibocsátásának kiszámításához ezek szolgáltak alapul. A létesítmények ágazatokhoz rendelése NACE-4-es szinten történt olyan információk alapján, amelyeket a 2003/87/EK irányelv 11. cikke és a 2011/278/EU bizottsági határozat (5) értelmében a tagállamok a nemzeti végrehajtási intézkedések keretében szolgáltatattak a létesítményekről. A bruttó hozzáadott érték ágazati szintű megállapítása a vállalkozások szerkezeti statisztikáiról szóló Eurostat-adatok alapján történt, mivel ezek bizonyultak a legpontosabbnak.
                  
               
                     (11)
                  
                  
                     A közvetett kibocsátások meghatározása szempontjából a közvetlenül a tagállamoktól gyűjtött villamosenergia-fogyasztási adatok tekinthetők a legmegbízhatóbb forrásnak, tekintve, hogy az EU-28 szintjén nem állnak rendelkezésre adatok. A villamosenergia-kibocsátási tényező a villamosenergia-fogyasztásnak a közvetett kibocsátásokba történő átváltására szolgál. A Bizottság az uniós villamosenergia-termelési szerkezet átlagos összetétele alapján állapította meg a referenciaértéket. Ez az érték az európai villamosenergia-ágazat valamennyi villamosenergia-termelési forrásának figyelembevételével meghatározott éves szintű uniós összkibocsátásnak és a termelt villamos energia megfelelő mennyiségének a hányadosa. A villamos energiára vonatkozó kibocsátási tényező a villamosenergia-rendszer dekarbonizálásának és a megújuló energiaforrások növekvő részesedésének figyelembevételével került aktualizálásra. Az új érték esetében a referencia a 2015. év, amely összhangban van a három legutóbbi naptári év rendelkezésre álló adataival (2013–2015). Az aktualizált érték 376 gramm szén-dioxid/kWh.
                  
               
                     (12)
                  
                  
                     A 2003/87/EK irányelv 10b. cikkének (2) és (3) bekezdése részletes szabályokat ír elő arra vonatkozóan, hogy meghatározott ágazatok és alágazatok milyen feltételekkel jogosultak második értékelésre, ha nem tesznek eleget a kibocsátásáthelyezési listára való felvétel fő kritériumának. Azokban az esetekben, amikor a kibocsátásáthelyezési mutató 0,15 és 0,2 között volt, az adott ágazat minőségi értékelést kérhetett az irányelv 10b. cikkének (2) bekezdésében meghatározott kritériumoknak megfelelően. A 10b. cikk (3) bekezdésével összhangban azok az ágazatok és alágazatok, amelyek esetében a kibocsátásintenzitás meghaladja az 1,5-öt, jogosultak minőségi értékelés elvégzésére vagy számszerű bontásban végzett mennyiségi értékelésre (Prodcom-6 vagy 8 jegyű besorolás). Azok az ágazatok és alágazatok, amelyek esetében az ingyenes kiosztás számítása a finomítókra vonatkozó referenciaértékek alapján történik, szintén jogosultak voltak mindkét típusú értékelés kérelmezésére. A 2014/746/EU határozat mellékletének 1.2. pontjában felsorolt ágazatok és alágazatok számszerű bontásban végzett mennyiségi értékelés iránti kérelmek benyújtására voltak jogosultak.
                  
               
                     (13)
                  
                  
                     A 2017 novemberétől 2018 februárjáig tartó online konzultáció során az érdekelt felek felkérést kaptak arra, hogy fejtsék ki álláspontjukat a kibocsátásáthelyezési lista megállapítását alátámasztó módszertani döntésekről. A válaszadók általánosságban támogatták a második szintű értékeléseket, amelyek az első szintű mennyiségi értékeléshez hasonlóan megalapozottak, méltányosak és átláthatóak lesznek, és támogatásukat fejezték ki az érdekelt feleket bevonó egységes értékelési keret iránt. 2018 februárja és májusa között négy találkozóra került sor a tagállamokkal és az érdekelt felekkel a kibocsátásáthelyezési lista elkészítése, valamint az értékelésekkel kapcsolatos további munka megvitatására.
                  
               
                     (14)
                  
                  
                     Hatásvizsgálatra került sor (6) annak biztosítása érdekében, hogy a 2021–2030-as időszakra vonatkozó kibocsátásáthelyezési lista tekintetében végzett első szintű értékeléseket és második szintű értékeléseket összehasonlítható módon végezzék el, azaz mindkét értékelés biztosítsa, hogy csak a kibocsátásáthelyezés kockázatának kitett ágazatokat azonosítsák be. A hatásvizsgálat a második szintű értékelési kerethez kapcsolódó operatív lehetőségekre összpontosított.
                  
               
                     (15)
                  
                  
                     A 2021–2030-as időszakra vonatkozó előzetes kibocsátásáthelyezési listát (7)2018. május 8-án tették közzé, a Bizottság minőségi és számszerű bontásban végzett mennyiségi értékelésekre vonatkozó iránymutató dokumentumaival (8) együtt.
                  
               
                     (16)
                  
                  
                     Több olyan ágazat esetében, amelyek a 2003/87/EK irányelv 10b. cikkének (1) bekezdésében foglalt mennyiségi kritériumok alapján nem minősültek a kibocsátásáthelyezés kockázatának kitett ágazatnak, a Bizottság a 10b. cikk (2) és (3) bekezdésében megállapított minőségi kritériumokon alapuló értékelést végzett.
                  
               
                     (17)
                  
                  
                     A Bizottság 245 ipari ágazatot értékelt, amelyek a NACE osztályozási rendszer „Bányászat, kőfejtés” illetve „Feldolgozóipar” ágazatához tartoznak. Az e határozat mellékletének 1. pontjában felsorolt ágazatok és alágazatok teljesítik a 2003/87/EK irányelv 10b. cikkének (1) bekezdésében meghatározott kritériumokat, és a kibocsátásáthelyezés kockázatának kitett ágazatnak kell tekinteni őket.
                  
               
                     (18)
                  
                  
                     A 2003/87/EK irányelv 10b. cikkének (2) és (3) bekezdésében meghatározott kritériumok alapján számos ágazatban minőségi értékelést végeztek. Az alábbi ágazatok esetében: „Sókitermelés” (NACE-kód: 0893), „Textilkikészítés” (NACE-kód: 1330), „Gyógyszeralapanyag-gyártás” (NACE-kód: 2110), „Háztartási kerámia gyártása” (NACE-kód: 2341), „Egészségügyi kerámia gyártása” (NACE-kód: 2342) és „Égetett agyag építőanyag gyártása” (NACE-kód: 2332) megállapításra került, hogy ezen ágazatoknak a kibocsátásáthelyezési listára történő felvétele indokolt. A mellékletben felsorolt ágazatokat úgy kell tekinteni, mint amelyek esetében fennáll a kibocsátásáthelyezés kockázata a 2021–2030-as időszakban.
                  
               
                     (19)
                  
                  
                     A „Barnaszén-, lignitbányászat” ágazatban (NACE-kód: 0520) az elvégzett minőségi értékelés számos hiányosságot tárt fel, többek között azt a tényt, hogy nem tekinthető úgy, hogy az ágazatot érintenék a közvetlen kibocsátási költségek, és kétség merült fel az Unión belüli verseny és az egyéb tüzelőanyag-források közötti verseny, illetve a kibocsátásáthelyezés között fennálló kapcsolat tekintetében. Megállapítást nyert, hogy bizonyos mértékű regionális verseny áll fenn az Unión kívüli lignittüzelésű erőművekkel, bár az egész Unióra kiterjedő értékelés megerősíti, hogy a külső versenynek való kitettség rendkívül korlátozott. Ezért azt a következtetést vonták le, hogy az ágazatnak a kibocsátásáthelyezés kockázatának kitett ágazatok és alágazatok listájára történő felvétele nem indokolt.
                  
               
                     (20)
                  
                  
                     Három kérelem érkezett be olyan ágazatoktól, amelyek nem szerepelnek az előzetes kibocsátásáthelyezési listán, nevezetesen a következőktől: „Földgázkitermelés” (NACE-kód: 0620), „Építési gipsztermék gyártása” (NACE-kód: 2362) és „Könnyűfémöntés” (NACE-kód: 2453). Ezeknek a kérelmeknek az értékelése arra irányult, hogy a gazdasági tevékenységek egységes ágazati osztályozási rendszerének négyjegyű szintjén (NACE-4) végzett első szintű értékelés szempontjából az adott ágazat felkerülhet-e a kibocsátásáthelyezési listára. Az első szintű értékelések elvégzéséhez felhasznált hivatalos adatokat az érdekelt felek tudomására hozták, és azok kellően megalapozottak voltak az előzetes kibocsátásáthelyezési lista közzétételéhez. A Bizottság megvizsgálta a három ágazat által benyújtott kiegészítő információkat, és úgy véli, hogy azok nem indokolják az eredeti álláspont megváltoztatását. Ezeket az ágazatok továbbra sem tekinthetők úgy, hogy azok esetében fennáll a kibocsátásáthelyezés kockázata, mivel a vonatkozó kibocsátásáthelyezési mutatók nem haladják meg a 2003/87/EK irányelv 10b. cikkének (1) bekezdésében megállapított 0,2-es küszöbértéket. Ezen túlmenően ezen ágazatok továbbra sem felelnek meg a 2003/87/EK irányelv 10b. cikkének (2) és (3) bekezdésében meghatározott, további értékelésekre vonatkozó támogathatósági kritériumoknak.
                  
               
                     (21)
                  
                  
                     A 2003/87/EK irányelv 10b. cikkének (1) és (3) bekezdésében meghatározott kritériumok alapján számszerű bontásban végzett minőségi értékelést számos ágazatban végeztek. Az alábbi ágazatok esetében: „Kaolin és más kaolinos agyag” (Prodcom-kód: 08.12.21), „Fagyasztott burgonya elkészítve vagy tartósítva (beleértve az olajban vagy részben olajban sült, majd lefagyasztott burgonyát is, kivéve az ecettel vagy ecetsavval készítettet)” (Prodcom-kód: 10.31.11.30), „Liszt, dara, pehely, granulátum és labdacs (pellet) szárított burgonyából” (Prodcom-kód: 10.31.13.00), „Sűrített paradicsompüré vagy -krém” (Prodcom-kód: 10.39.17.25), „Sovány tejpor” (Prodcom-kód: 10.51.21), „Teljes tejpor” (Prodcom kód: 10.51.22), „Kazein” (Prodcom-kód: 10.51.53), „Tejcukor és tejcukorszirup” (Prodcom-kód: 10.51.54) „Tejsavó és módosított tejsavó, por, granulátum vagy más szilárd alakban, sűrítve is, édesítőanyag hozzáadásával is” (Prodcom-kód: 10.51.55.30), „Sütőélesztő” (Prodcom-kód: 10.89.13.34), „Üvegesedő zománcok és mázak, engoba és hasonló készítmények a kerámiához, zománchoz vagy üveghez” (Prodcom-kód: 20.30.21.50), „Folyékony fénymázak és hasonló készítmények, üvegolvadék és egyéb üveg por, szemcse vagy pehely alakban” (Prodcom-kód: 20.30.21.70), valamint „Közlőműtengely, vezérműtengely, forgattyústengely és forgattyú részei szabadalakító kovácsolással megmunkált vasból stb.” (Prodcom-kód: 25.50.11.34) azt a következtetést vonták le, hogy ezen alágazatoknak a kibocsátásáthelyezés kockázatának kitett ágazatok és alágazatok listájára történő felvétele indokolt. A mellékletben felsorolt alágazatokat úgy kell tekinteni, mint amelyek esetében fennáll a kibocsátásáthelyezés kockázata a 2021–2030-as időszakban.
                  
               
                     (22)
                  
                  
                     A „Kakaómassza, zsírtalanítva is” (Prodcom-kód: 10.82.11), a „Kakaóvaj, -zsír és -olaj” (Prodcom-kód: 10.82.12) és a „Kakaópor, cukor vagy más édesítőanyag hozzáadása nélkül” (Prodcom-kód: 10.82.13) alágazatok esetében a számszerű bontásban végzett minőségi értékelések számos, a harmonizált módszertantól való eltérést mutattak ki, amelyek a kibocsátásáthelyezési mutató jelentős túlbecslésének kockázatához vezetnek. Ezért azt a következtetést vonták le, hogy az említett alágazatoknak a kibocsátásáthelyezési listára történő felvétele nem indokolt.
                  
               
                     (23)
                  
                  
                     mivel a kibocsátásáthelyezési lista a 2021–2030-as időszakra érvényes, ezt a határozatot 2021. január 1-jétől kell alkalmazni,
                  
               ELFOGADTA EZT A HATÁROZATOT:
         
            1. cikk
            A mellékletben felsorolt ágazatokat és alágazatokat úgy kell tekinteni, mint amelyek esetében fennáll a kibocsátásáthelyezés kockázata a 2021–2030-as időszakban.
         
         
            2. cikk
            Ez a határozat az Európai Unió Hivatalos Lapjában való kihirdetését követő napon lép hatályba.
            Ezt a határozatot 2021. január 1-jétől kell alkalmazni.
         
         
            Kelt Brüsszelben, 2019. február 15-én.
            
               
                  a Bizottság részéről
               
               
                  az elnök
               
               Jean-Claude JUNCKER
            
         
         
            (1)  HL L 275., 2003.10.25., 32. o.
         
         
            (2)  A Bizottság 2014/746/EU határozata (2014. október 27.) a CO2-kibocsátásáthelyezés kockázatának jelentős mértékben kitett ágazatok és alágazatok 2015–2019-es időszakra vonatkozó listájának a 2003/87/EK európai parlamenti és tanácsi irányelv szerinti meghatározásáról (HL L 308., 2014.10.29., 114. o.).
         
            (3)  Az Európai Parlament és a Tanács (EU) 2018/410 irányelve (2018. március 14.) a 2003/87/EK irányelvnek a költséghatékony kibocsátáscsökkentés és az alacsony szén-dioxid-kibocsátású technológiákba történő beruházások növelése érdekében történő módosításáról és az (EU) 2015/1814 határozat módosításáról (HL L 76., 2018.3.19., 3. o.).
         
            (4)  Az Európai Parlament és a Tanács 1893/2006/EK rendelete (2006. december 20.) a gazdasági tevékenységek statisztikai osztályozása NACE Rev. 2. rendszerének létrehozásáról és a 3037/90/EGK tanácsi rendelet, valamint egyes meghatározott statisztikai területekre vonatkozó EK-rendeletek módosításáról (HL L 393., 2006.12.30., 1. o.).
         
            (5)  A Bizottság 2011/278/EU határozata (2011. április 27.) a kibocsátási egységekre vonatkozó harmonizált ingyenes kiosztás uniós szintű átmeneti szabályainak a 2003/87/EK európai parlamenti és tanácsi irányelv 10a. cikke értelmében történő meghatározásáról (HL L 130., 2011.5.17., 1. o.).
         
            (6)  SWD (2019) 22 bizottsági szolgálati munkadokumentum.
         
            (7)  A Bizottság közleménye az előzetes kibocsátásáthelyezési listáról (2021–2030) (HL C 162., 2018.5.8., 1. o.).
         
            (8)  https://ec.europa.eu/clima/sites/clima/files/ets/allowances/leakage/docs/framework_for_qualitative_assessments.pdf https://ec.europa.eu/clima/sites/clima/files/ets/allowances/leakage/docs/framework_for_disaggregated_assessments.pdf
      
      
         
            MELLÉKLET
            
               A 2003/87/EK irányelv 10b. cikke alapján a kibocsátásáthelyezés kockázatának kitettnek tekintendő ágazatok és alágazatok
            
            1.   A 2003/87/EK irányelv 10b. cikkének (1) bekezdésében foglalt kritériumok alapján
            
            
                        NACE-kód
                     
                     
                        Árumegnevezés
                     
                  
                        0510
                     
                     
                        Feketeszén-bányászat
                     
                  
                        0610
                     
                     
                        Kőolaj-kitermelés
                     
                  
                        0710
                     
                     
                        Vasércbányászat
                     
                  
                        0729
                     
                     
                        Színesfém érc bányászata
                     
                  
                        0891
                     
                     
                        Vegyi ásvány bányászata
                     
                  
                        0899
                     
                     
                        Egyéb m.n.s. bányászat
                     
                  
                        1041
                     
                     
                        Olaj gyártása
                     
                  
                        1062
                     
                     
                        Keményítő, keményítőtermék gyártása
                     
                  
                        1081
                     
                     
                        Cukorgyártás
                     
                  
                        1106
                     
                     
                        Malátagyártás
                     
                  
                        1310
                     
                     
                        Textilszálak fonása
                     
                  
                        1395
                     
                     
                        Nem szőtt textília és termék gyártása (kivéve: ruházat)
                     
                  
                        1411
                     
                     
                        Bőrruházat gyártása
                     
                  
                        1621
                     
                     
                        Falemezgyártás
                     
                  
                        1711
                     
                     
                        Papíripari rostanyag gyártása
                     
                  
                        1712
                     
                     
                        Papírgyártás
                     
                  
                        1910
                     
                     
                        Kokszgyártás
                     
                  
                        1920
                     
                     
                        Kőolaj-feldolgozás
                     
                  
                        2011
                     
                     
                        Ipari gáz gyártása
                     
                  
                        2012
                     
                     
                        Színezék, pigment gyártása
                     
                  
                        2013
                     
                     
                        Szervetlen vegyi alapanyag gyártása
                     
                  
                        2014
                     
                     
                        Szerves vegyi alapanyag gyártása
                     
                  
                        2015
                     
                     
                        Műtrágya, nitrogénvegyület gyártása
                     
                  
                        2016
                     
                     
                        Műanyag-alapanyag gyártása
                     
                  
                        2017
                     
                     
                        Szintetikus kaucsuk alapanyag gyártása
                     
                  
                        2060
                     
                     
                        Vegyi szál gyártása
                     
                  
                        2311
                     
                     
                        Síküveggyártás
                     
                  
                        2313
                     
                     
                        Öblösüveggyártás
                     
                  
                        2314
                     
                     
                        Üvegszálgyártás
                     
                  
                        2319
                     
                     
                        Műszaki, egyéb üvegtermék gyártása
                     
                  
                        2320
                     
                     
                        Tűzálló termék gyártása
                     
                  
                        2331
                     
                     
                        Kerámiacsempe, -lap gyártása
                     
                  
                        2351
                     
                     
                        Cementgyártás
                     
                  
                        2352
                     
                     
                        Mész-, gipszgyártás
                     
                  
                        2399
                     
                     
                        M. n. s. egyéb nemfém ásványi termék gyártása
                     
                  
                        2410
                     
                     
                        Vas-, acél-, vasötvözet-alapanyag gyártása
                     
                  
                        2420
                     
                     
                        Acélcsőgyártás
                     
                  
                        2431
                     
                     
                        Hidegen húzott acélrúd gyártása
                     
                  
                        2442
                     
                     
                        Alumíniumgyártás
                     
                  
                        2443
                     
                     
                        Ólom, cink, ón gyártása
                     
                  
                        2444
                     
                     
                        Rézgyártás
                     
                  
                        2445
                     
                     
                        Egyéb nem vas fém gyártása
                     
                  
                        2446
                     
                     
                        Nukleáris fűtőanyag gyártása
                     
                  
                        2451
                     
                     
                        Vasöntés
                     
                  2.   A 2003/87/EK irányelv 10b. cikkének (2) bekezdésében foglalt kritériumok alapján
            
            
                        NACE-kód
                     
                     
                        Árumegnevezés
                     
                  
                        0893
                     
                     
                        Sókitermelés
                     
                  
                        1330
                     
                     
                        Textilkikészítés
                     
                  
                        2110
                     
                     
                        Gyógyszeralapanyag-gyártás
                     
                  
                        2341
                     
                     
                        Háztartási kerámia gyártása
                     
                  
                        2342
                     
                     
                        Egészségügyi kerámia gyártása
                     
                  3.   A 2003/87/EK irányelv 10b. cikke (3) bekezdésének első albekezdésében foglalt kritériumok alapján
            
            
                        NACE-kód
                     
                     
                        Árumegnevezés
                     
                  
                        2332
                     
                     
                        Égetett agyag építőanyag gyártása
                     
                  4.   A 2003/87/EK irányelv 10b. cikke (3) bekezdésének ötödik albekezdésében foglalt kritériumok alapján
            
            
                        Prodcom-kód
                     
                     
                        Árumegnevezés
                     
                  
                        081221
                     
                     
                        Kaolin és egyéb kaolintartalmú agyag
                     
                  
                        10311130
                     
                     
                        Fagyasztott burgonya elkészítve vagy tartósítva (beleértve az olajban vagy részben olajban sült, majd lefagyasztott burgonyát is, kivéve az ecettel vagy ecetsavval készítettet)
                     
                  
                        10311300
                     
                     
                        Liszt, dara, pehely, granulátum és labdacs (pellet) szárított burgonyából
                     
                  
                        10391725
                     
                     
                        Sűrített paradicsompüré vagy -krém
                     
                  
                        105121
                     
                     
                        Sovány tejpor
                     
                  
                        105122
                     
                     
                        Teljes tejpor
                     
                  
                        105153
                     
                     
                        Kazein
                     
                  
                        105154
                     
                     
                        Tejcukor és tejcukorszirup
                     
                  
                        10515530
                     
                     
                        Tejsavó és módosított tejsavó, por, granulátum vagy más szilárd alakban, sűrítve is, édesítőanyag hozzáadásával is
                     
                  
                        10891334
                     
                     
                        Sütőélesztő
                     
                  
                        20302150
                     
                     
                        Üvegesedő zománcok és mázak, engoba és hasonló készítmények a kerámiához, zománchoz vagy üveghez
                     
                  
                        20302170
                     
                     
                        Folyékony fénymázak és hasonló készítmények, üvegolvadék és egyéb üveg por, szemcse vagy pehely alakban
                     
                  
                        25501134
                     
                     
                        Közlőműtengely, vezérműtengely, forgattyústengely és forgattyú részei szabadalakító kovácsolással megmunkált vasból stb.